উত্তর : তদানীন্তন ঢাকা হাইকোর্টে আমার উকালতি জীবনের প্রথম মামলাটি নিয়ে দাঁড়িয়েছিলাম মাননীয় প্রধান বিচারপতির কোর্টে। খুব খেটেখুটেই কেইসটা তৈরি করেছিলাম। ৪-৫ দিন ধরে রিহার্সেল দিয়ে নিজেকে তৈরি করার চেষ্টা করি। কিভাবে দাঁড়াব, কোর্টকে সম্বোধন করব, মামলাটি উপস্থাপন করব ইত্যাদি নিয়ে বিভিন্নভাবে চিন্তা করি। সকাল থেকেই কোর্টে বসে বারবার নথি দেখে প্রয়োজনীয় বিষয়াদি মুখস্থ করে ফেলি। কিন্তু যেই কোর্ট আমার কেইসটি ধরেন সেই মুহূর্তে আমি এমন ভিতু হয়ে যাই যে আমার হাত-পা সবই ভীষণভাবে কাঁপতে থাকে। প্রায় দাঁড়াতেই পারছিলাম না। কোনভাবে একহাতে টেবিল ধরে দাঁড়াই। মুখ দিয়ে কোন কথাই বের হচ্ছে না। পাশে থাকা সিনিয়ররা সাহস দেয়ার চেষ্টা করছেন। মনে হয় আমাকে বোবায় পেয়ে বসেছে। চেষ্টা করে কোন শব্দই করতে পারছি না। শেষ পর্যন্ত তদানীন্তন প্রধান বিচারপতি সৈয়দ মাহবুব মোরশেদ আমার রিট পিটিশন পড়ে তিনি নিজেই আমার পক্ষে আরগুমেন্ট করে রুল নিশি ইস্যু করে দেন। সেদিন যদি রুল না পেতাম তাহলে জীবনে উকিল হিসেবে দাঁড়াতে পারতাম কি না সন্দেহ ছিল।